РЕГЛАМЕНТ (ЕС) № 211/2010 НА КОМИСИЯТА
от 11 март 2010 година
за изменение на приложение I към Регламент (ЕИО) № 2658/87 на Съвета относно тарифната и статистическа номенклатура и Общата митническа тарифа
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Регламент (ЕИО) № 2658/87 на Съвета от 23 юли 1987 г. относно тарифната и статистическа номенклатура и Общата митническа тарифа (1), и по-специално член 9, параграф 1, буква а) от него,
като има предвид, че:
(1)
Някои продукти, съдържащи никотин и предназначени да помогнат на пушачите да се откажат от тютюнопушенето, са класирани от митническите органи на различните държави-членки в позиция 2106, 3004 или 3824 от Комбинираната номенклатура (КН), съдържаща се в приложение I към Регламент (ЕИО) № 2658/87.
(2)
С Регламент (ЕИО) № 3565/88 на Комисията от 16 ноември 1988 година относно класирането на определени стоки в Комбинираната номенклатура (2) дъвка, състояща се от никотин, свързан с йонообменна смола, наподобяваща аромата на тютюнев дим, предназначена за лица, които желаят да се откажат от тютюнопушенето, се класира в подпозиция 2106 90 от КН като продукт от категорията „приготвени храни“. В определението си от 19 януари 2005 г. (3) Съдът на Европейските общности постанови, че определени никотинови пластири, предназначени за лица, които желаят да се откажат от тютюнопушенето, трябва да се класират в позиция 3004 от КН като „медикаменти“.
(3)
За да се осигури еднаквото прилагане на Комбинираната номенклатура по отношение на стоки и продукти, предназначени да помогнат на пушачите да се откажат от тютюнопушенето, е необходимо да се добави Допълнителна забележка 2 към глава 30 от КН.
(4)
Продукти, предназначени да помогнат на пушачите да се откажат от тютюнопушенето, като таблетки, дъвка или други препарати, не водят до постепенно и непрекъснато отделяне на никотин през целия ден и не може да се счита, че имат профилактични и терапевтични свойства. Следователно е целесъобразно в допълнителната забележка да се уточни, че глава 30, отнасяща се до фармацевтичните продукти, не обхваща продукти като таблетки, дъвка или други препарати, предназначени да помогнат на пушачите да се откажат от тютюнопушенето, които попадат в позиция 2106 или 3824, с изключение на никотиновите пластири.
(5)
Никотиновите пластири имат профилактични и терапевтични свойства, поради факта, че се прилагат директно върху кожата и позволяват постепенно и непрекъснато отделяне на никотин през целия ден. Предвид техните профилактични и терапевтични свойства никотиновите пластири се класират в глава 30 и следователно не трябва да бъдат включени в допълнителната забележка.
(6)
Следователно Регламент (ЕИО) № 2658/87 следва да бъде изменен.
(7)
Комитетът по Митническия кодекс не е изразил становище в срока, определен от неговия председател,
ПРИЕ НАСТОЯЩИЯ РЕГЛАМЕНТ:
Член 1
В част втора, раздел VI, глава 30 от приложение I към Регламент (ЕИО) № 2658/87 се вмъква следната допълнителна забележка 2:
„2.
Настоящата глава не включва продукти като таблетки, дъвка или други препарати, предназначени да помогнат на пушачите да се откажат от тютюнопушенето, от позиция 2106 или 3824, с изключение на никотиновите пластири.“
Член 2
Настоящият регламент влиза в сила на двадесетия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 11 март 2010 година.